**ULUNG Islamic Scholar Journal 1(1): 1-19**

**https://doi.org/xxxxxxxxxxxx**

**© The Author(s) 2023**

**e-ISSN: 2600-9080**

**ARTICLE**

**Pelaksanaan Undang-Undang dan Analisis Kes Perceraian Fasakh di Mahkamah Rendah Syariah Seberang Perai Tengah**

**The Implementation of Law and Analysis of *Fasakh* Case**

**in Sharia Lower Court Seberang Perai Tengah**

Shape

Description automatically generated with low confidence

Mu’adz Md. Nazan

Jabatan Hal Ehwal Agama Islam Pulau Pinang

(Received: January 01, 2023; Revised: February 20, 2023; Accepted: March 03, 2023; Published: March 15, 2023)

**Citation:** Mu’adz Md. Nazan. (2023). Pelaksanaan Undang-undang dan Analisis Kes Perceraian Fasakh di Mahkamah Rendah Syariah Seberang Perai Tengah. *ULUNG Islamic Scholar Journal* 1(1): 1-19.

Shape

Description automatically generated with low confidence Mu’adz Md. Nazan, muadz@penang.gov.my

This work is licensed under a Creative Commons Attribution-Non Commercial 4.0 International License.

**Abstrak**

Kajian ini dibuat dengan melihat kepada masalah perceraian fasakh yang semakin berleluasa berlaku di kalangan umat Islam khususnya di Mahkamah Rendah Syariah Seberang Perai Tengah Pulau Pinang sebagai tempat kajian kes, memandangkan kadar perceraian fasakh semakin meningkat setiap tahun. Bagi menyempurnakan kajian ilmiah ini penulis telah membuat rujukan di perpustakaan dan menggunakan metod temubual. Kajian perpustakaan dibuat bagi mendapat bahan dan maklumat mengenai perceraian fasakh. Manakala metod temubual dilakukan bagi mendapat maklumat tentang punca-punca berlakunya perceraian fasakh dan mengetahui tindakan yang telah diambil oleh pihak mahkamah bagi mengatasi permasalahan ini. Melalui kajian ilmiah ini juga, tumpuan telah diberikan kepada pengupasan peruntukan perceraian fasakh yang terkandung di dalam Enakmen Undang-undang Keluarga Islam (Pulau Pinang) 2004 sebagai rujukan dan undang-undang yang digunapakai dalam prosiding kehakiman. Hasil kajian ilmiah ini, seterusnya dapat membuat analisa mengenai kuantiti kes fasakh dalam tempoh setahun dan statistik kes-kes perceraian fasakh yang tertangguh atau masih dalam prosiding disebabkan oleh bukti yang tidak mencukupi. Seterusnya, kajian ilmiah ini dilakukan bagi member pengetahuan dan kesedaran kepada masyarakat mengenai perceraian dari perspektif Islam, garis panduan yang telah ditentukan berdasarkan hukum syarak dan EUUKI (Pulau Pinang) 2004 sebagai peraturan demi kemaslahatan seluruhnya.

**Kata kunci: Mahkamah Syariah, fasakh, keluarga Islam**

**Abstract**

This study was made by looking at the problem of fasakh divorce that is becoming more prevalent among Muslims, especially in the Sharia Lower Court Seberang Perai Tengah Penang as a case study [[1]](#footnote-1)site, considering that the rate of fasakh divorce is increasing every year. In order to complete this scientific study, the writer has made references in the library and used the interview method. Library research was done to get material and information about fasakh divorce. While the interview method is done to get information about the causes of fasakh divorce and to know the actions that have been taken by the court to overcome this problem. Through this scientific study, the focus has been given to the analysis of the provision of fasakh divorce contained in the EUUKI (Pulau Pinang) 2004 as a reference and law used in judicial proceedings. The results of this scientific study will then be able to analyze the quantity of fasakh cases within a year and the statistics of fasakh divorce cases that are delayed or still in proceedings due to insufficient evidence. Next, this scientific study was conducted to provide knowledge and awareness to the community about divorce from an Islamic perspective, the guidelines that have been determined based on the Islamic Law and EUUKI (Pulau Pinang) 2004 as a rule for the benefit of the whole.

**Keywords: Sharia court, fasakh, Islamic family**

**Pengenalan**

Dalam Islam, perkahwinan merupakan asas kepada pembentukan sesebuah keluarga. Sebuah perkahwinan yang berjaya, akan melahirkan keluarga atau rumahtangga yang bahagia. Islam juga telah meletakkan perkahwinan sebagai tuntutan hidup yang berperanan membentuk satu ikatan sosial, mencapai tuntutan biologi dan psikologi, mengawal penyakit, melahirkan umat Muhammad, mempraktikkan prinsip-prinsip agama dan banyak lagi kepentingan dan tujuan perkahwinan khususnya di dalam mengawal nafsu syahwat manusia supaya tersalur dengan baik.

Meskipun Islam telah membuat pelbagai peraturan sama ada bersifat keagamaan dan moral, hukum dan undang-undang, namun Islam sendiri tidak dapat menjamin bahawa setiap perkahwinan itu akan bahagia dan kekal buat selamanya. Berasaskan faktor-faktor inilah Islam telah menggariskan beberapa panduan dan peraturan bagi membendung masalah keruntuhan rumahtangga yang sering berlaku dalam kalangan masyarakat kita hari ini.

Dewasa ini, seringkali kita dengar melalui media massa berkaitan isu perceraian dalam kalangan pasangan yang masih muda usianya. Senario ini dapat dilihat melalui akhbar khususnya di negeri Pulau Pinang tentang kadar perceraian dalam kalangan generasi muda masa kini yang agak tinggi berikutan masalah komunikasi yang timbul bagi pasangan yang baru mendirikan rumah tangga.

**Kedudukan Fasakh di dalam Enakmen Undang-undang Keluarga Islam (Pulau Pinang) 2004**

*Kuasa Mahkamah Membuat Sesuatu Perintah*

Dalam Enakmen Undang-undang Keluarga Islam (Pulau Pinang) 2004, Seksyen 53. (1), memperuntukkan takat kuasa mahkamah untuk membuat sesuatu perintah yang berhubung dengan tuntutan fasakh seorang perempuan yang telah berkahwin untuk membubarkan perkahwinan melalui perceraian fasakh, sekiranya terdapat salah satu atau lebih daripada alasan berikut:-

* + - 1. bahawa tempat di mana beradanya suami atau isteri telah tidak diketahui selama tempoh lebih daripada satu tahun;
      2. bahawa suami telah cuai atau telah tidak mengadakan peruntukan bagi nafkahnya selama tempoh tiga bulan;
      3. bahawa suami atau isteri telah dihukum penjara selama tempoh tiga tahun atau lebih;
      4. bahawa suami atau isteri telah tidak menunaikan, tanpa sebab yang munasabah, kewajipan perkahwinannya (nafkah batin) selama tempoh satu tahun;
      5. bahawa suami telah mati pucuk pada masa perkahwinan dan masih lagi sedemikian dan isteri tidak tahu pada masa perkahwinan bahawa suami telah mati pucuk;
      6. bahawa suami atau isteri telah gila selama tempoh dua tahun atau sedang mengidap penyakit kusta atau *vitiligo* atau sedang mengidap penyakit kelamin dalam keadaan boleh berjangkit;
      7. bahawa isteri, setelah dikahwinkan oleh wali *Mujbir*nya sebelum ia mencapai umur baligh, menolak perkahwinan itu sebelum mencapai umur lapan belas tahun, dan ia belum disetubuhi oleh suaminya itu;
      8. bahawa suami atau isteri menganiayai isteri atau suaminya iaitu, antara lain;
         1. lazim menyakiti atau menjadikan kehidupannya menderita disebabkan oleh kelakuan aniaya;
         2. berkawan dengan perempuan atau lelaki jahat atau hidup berperangai keji mengikut pandangan Hukum Syarak;
         3. cuba memaksa isteri hidup secara lucah
         4. melupuskan harta isteri atau suami atau melarang isteri atau suami itu dari menggunakan haknya di sisi undang-undang terhadap harta itu;
         5. menghalang isteri atau suami dari menunai atau menjalankan kewajipan atau amalan agamanya;
         6. jika suami mempunyai isteri lebih daripada seorang, dia tidak melayani isteri yang berkenaan secara adil menurut kehendak Hukum Syarak;
      9. bahawa walaupun empat bulan berlalu perkahwinan itu belum disatukan kerana suami atau isteri bersengaja enggan disetubuhi;
      10. bahawa isteri tidak izin akan perkahwinan itu atau izinnya tidak sah, sama ada oleh sebab paksaan, kesilapan, ketidaksempurnaan akal, atau hal keadaan lain yang diakui oleh Hukum Syarak;
      11. bahawa pada masa perkahwinan itu isteri, sungguh pun berkebolehan memberi izin yang sah, adalah seorang yang sakit otak, sama ada berterusan atau berselangan, dalam erti Ordinan Sakit Otak 1952 [*Ord.31/52*] dan sakit otaknya adalah dari suatu jenis atau setakat yang menjadikannya tidak layak untuk berkahwin; atau
      12. apa-apa alasan lain yang diiktiraf sebagai sah bagi membubarkan perkahwinan atau bagi fasakh di bawah Hukum Syarak.

1. Mana-mana orang yang berkahwin mengikut Hukum Syarak adalah berhak mendapatkan perintah bagi pembubaran perkahwinan atau fasakh atas alasan bahawa isteri menjadi tak upaya yang menghalang persetubuhan.
2. Tiada sesuatu perintah boleh dibuat atas alasan dalam perenggan (1)(c) sehingga hukuman itu telah menjadi muktamad dan suami atau isteri telah pun menjalani satu tahun daripada hukuman itu.
3. Sebelum membuat suatu perintah atas alasan dalam perenggan (1)(e) Mahkamah hendaklah, atas permohonan suami, membuat suatu perintah menghendaki suami memuaskan hati Mahkamah dalam tempoh satu tahun dari tarikh perintah itu bahawa dia tidak lagi mati pucuk, dan jika suami memuaskan hati Mahkamah sedemikian dalam tempoh itu, tiada sesuatu perintah boleh dibuat atas alasan itu.
4. Tiada sesuatu perintah boleh dibuat atas mana-mana alasan dalam subseksyen (1) jika suami memuaskan hati Mahkamah bahawa isteri, dengan mengetahui bahawa adalah terbuka kepadanya untuk mendapatkan perkahwinan itu ditolak, telah bertingkahlaku sedemikian terhadap suaminya dengan cara yang menyebabkan suami mempercayai dengan munasabah bahawa isteri tidak akan menolak perkahwinan itu, dan bahawa adalah tidak adil kepada suami jika dibuat perintah itu.1

Pihak isteri hendaklah mengenal pasti alasan manakah yang hendak digunakan dalam permohonan fasakh. Dia juga mestilah mengisi borang khusus. Segala keterangan yang diperlukan bagi mengukuhkan alasan termasuk saksi-saksi, laporan polis, laporan perubatan dan dokumen-dokumen lain hendaklah disediakan. Tatacara bagi tuntutan fasakh adalah sama dengan kes perceraian yang lain. Cuma dalam tuntutan fasakh tidak dirujuk kepada Jawatankuasa Pendamai atau Hakam.

Mungkin timbul pertanyaan apakah alasan yang akan digunakan jika alasan tersebut tidak terdapat dalam seksyen 53. Sebenarnya subseksyen 53(l) adalah suatu peruntukan keselamatan yang bertujuan menampung sebarang kekurangan di dalam seksyen berkenaan. Sebagai contoh, jika isteri hendak memohon fasakh atas alasan suami seorang penagih dadah, tetapi tidak terdapat peruntukan mengenainya. Maka dia boleh menggunakan peruntukan subseksyen 53(l). 2

*Prosiding Permohonan Perceraian Fasakh*

Tatacara bagi tuntutan fasakh adalah sama dengan kes perceraian yang lain. Cuma dalam tuntutan fasakh tidak dirujuk kepada Jawatankuasa Pendamai atau Hakam. Bagi isteri yang ingin memohon perceraian fasakh mestilah melalui tatacara seperti yang berikut:

PERMOHONAN

DI MAHKAMAH RENDAH SYARIAH

Permohonan hendaklah dibuat di Mahkamah Rendah

Syariah di mana suami/isteri bermastautin. Permohonan ini difailkan sendiri atau diwakili oleh peguam syarie.

SEBUTAN KES

Pemohon yang ingin menggunakan khidmat peguam syar’i boleh memohon kepada Mahkamah pada tarikh sebutan kes atau jika

ada persetujuan bersama maka boleh melakukan *sulh*.

PERBICARAAN

1. Pemohon (isteri hendaklah bersedia untuk memberi keterangan).
2. Dokumen-dokumen seperti sijil nikah asal, laporan polis, laporan perubatan atau dokumen yang berkaitan hendaklah dibawa bersama.
3. Saksi-saksi hendaklah bersedia untuk disapina (diminta hadir ke Mahkamah).3

*Pelaksanaan yang Berhubung dengan Perceraian Fasakh di MRS SPT*

Bidang kuasa mengenai perceraian fasakh di MRS SPT bermula pada tahun 1998. Sebelum tahun 1998 kes perceraian fasakh adalah di bawah Jabatan Agama Islam Pulau Pinang. Walau bagaimanapun kes yang berhubung dengan perceraian fasakh di MRS SPT hanya berlaku pada tahun 1998 apabila ramai pihak menuntut yang menuntut kes tersebut. Kes-kes yang khusus melibatkan perceraian fasakh adalah kes mal yang ketiga selepas kes mal seperti perceraian biasa dan lafaz cerai di luar mahkamah.

Jadual 4.1 menunjukkan peningkatan jumlah kes perceraian fasakh di MRS SPT dari tahun 2013- 2015. Daripada jumlah kes mal yang pada ketiga-tiga tahun di atas, jelaslah peningkatan jumlah kes fasakh berlaku setiap tahun. Semua kes fasakh di MRS

SPT selesai dengan sepenuhnya, tidak ada yang tertangguh . Ketua Hakim akan memfasakhkan kedua-dua pasangan, pihak menuntut dan pihak kena tuntut apabila didapati alasan permohonan fasakh terkandung di dalam Enakmen Undang-undang Keluarga Islam (Pulau Pinang) 2004.4

Menurut Ustaz Abdul Munir bin Ghazali, Penolong Pegawai Syariah MRS SPT, purata kes fasakh yang paling tinggi berlaku di MRS SPT adalah membabitkan golongan yang berusia di antara 30 tahun ke atas. Kebanyakan PM yang hadir ke mahkamah untuk tujuan fasakh tidak tahu prosedur mahkamah yang berhubung dengan perkara tersebut. Manakala, hanya sebahagian sahaja yang mengetahui tentang, keperluan dua orang saksi dan alasan-alasan yang mensabitkan.5

Melalui temubual penulis dengan Yang Arif Hakim Tuan Asrul Nizam b. Yahya, beliau mengatakan bahawa secara umumnya kes fasakh yang berlaku di MRS SPT adalah berpunca dari sikap suami yang cuai atau tidak mengadakan peruntukan bagi nafkah selama tempoh tiga bulan, menghilangkan diri atau tidak di ketahui selama tempoh lebih daripada satu tahun, suami lazim menyakiti atau menjadikan kehidupan menderita, tidak menunaikan , tanpa sebab yang munasabah, kewajipan perkahwinannya (nafkah batin) selama tempoh satu tahun, dan penagih dadah. Mereka terdiri daripada golongan sederhana yang berpendapatan sederhana, kurangnya didikan agama, dan tinggal di kawasan pinggir bandar.6

Berhubung dengan cara atau peraturan khusus mengenai tuntutan fasakh, PM akan memulakan dengan tuntutan, kemudian pihak mahkamah akan mengeluarkan saman panggilan kepada PKT . Tempoh saman yang akan dibicarakan selama 21 hari, sekiranya PKT menghilangkan diri dan tidak diketahui tempat beradanya selama tempoh lebih daripada satu tahun, peguam yang dilantik oleh PM boleh membuat iklan di surat khabar menyatakan PM membuat tuntutan fasakh. Namun begitu fasakh tidak akan berlaku sekiranya PM tidak mengadakan dua orang saksi, dan alasan-alasan atau bukti

4 Sumber Mahkamah Rendah Syaricah Seberang Perai Tengah

5 Temubual bersama Ustaz Abdul Munir b.Ghazali. Penolong Pegawai Syariah MRS SPT. 1 Julai 2016. 9.45pagi.

berdasarkan Seksyen 53.(1), Enakmen Undang-undang Keluarga Islam (Pulau Pinang) 2004.

Menurut Tuan Asrul Nizam b. Yahya lagi, perlaksanaan yang dilakukan oleh mahkamah sebaik sahaja tuntutan fasakh dilakukan oleh PM, maka Penolong Pegawai Syariah akan membuat semakan dan memastikan tuntutan tersebut mempunyai alasan yang menyabitkan berdasarkan Enakmen Undang-undang Keluarga Islam (Pulau Pinang) 2004.

Seterusnya, kes difailkan dan surat saman beserta tarikh perbicaraan dihantar pada pihak PKT dan memerintahkan agar PKT hadir ke mahkamah pada tarikh yang telah ditentukan. Perbicaraan akan dijalankan dan kes mereka akan sekiranya kedua-dua pasangan hadir ke mahkamah pada tarikh itu. Sekiranya PKT menghilangkan diri tidak diketahui tempat beradanya selama lebih daripada satu tahun, pihak mahkamah menasihatkan PM membuat iklan pemberitahuan di mana-mana surat khabar. Sekiranya PKT tidak juga muncul dalam tempoh tertentu, fasakh yang dituntut oleh PM akan berlaku.

Di dalam prosiding perbicaraan tersebut, sebelum keputusan atau sebarang perintah dikelurkan oleh mahkamah, mahkamah akan mendengar segala keterangan daripada PM. Setelah mendengar keterangan tersebut dan setelah berpuashati pihak mahkamah akan membuat keputusan jika didapati PM layak untuk menuntut fasakh, mahkamah akan mengeluarkan perintah saman kepada PKT agar tuntutan fasakh dapat dilakukan.

Dalam menyelesaikan kes fasakh ini juga, selain merujuk kepada Seksyen 53 (1), Enakmen Undang-undang Keluarga Islam (Pulau Pinang) 2004. Rujukan-rujukan tambahan akan dibuat melalui kitab-kitab fiqh Mazhab Syafici. Ini kerana peruntukan yang terkandung di dalam enakmen itu sendiri adalah berdasarkan kepada hukum syarak.7

Jadual 4.1 Kes Perceraian Fasakh di Mahkamah Rendah Syariah Seberang Perai Tengah bagi tahun 2013 hingga 2015.8

|  |  |  |  |  |  |
| --- | --- | --- | --- | --- | --- |
| Tahun | Baki Kes Tahun Sebelumnya dan di bawa ke Tahun Semasa (A) | Daftar kes Tahun Semasa (B) | Jumlah kes (C)  A+B | Jumlah kes selesai (D) | Jumlah kes Tertangguh (E)  C-D |
| 2013 | 90 | 35 | 125 | 10 | 115 |
| 2014 | 115 | 47 | 162 | 27 | 135 |
| 2015 | 135 | 64 | 199 | 32 | 167 |

* 1. **CONTOH-CONTOH KES DAN PUNCA BERLAKUNYA FASAKH DI MAHKAMAH RENDAH SYARICAH SEBERANG PERAI TENGAH**

1. *Sharifah Maznah bt. Syed Omar v Zulkifli b. Karim9*

Kes ini adalah tuntutan cerai fasakh di bawah Seksyen 53 Enakmen Undang-Undang Keluarga Islam (Pulau Pinang) 2004. Pihak-pihak ini telah berkahwin pada 20.10.1981 di Thailand. Hasil perkongsian hidup mereka tidak dikurniakan anak sepanjang tempoh perkahwinan. PM memfailkan tuntutan fasakh dibawah Seksyen 53(1) (a) (b) (d) (h)i, iaitu:- (a) PKT tidak tahu di mana tempat beradanya selama lebih tujuh tahun sejak tahun 2008. (b) PKT juga tidak mengadakan nafkah batin melebihi setahun terhadap PM dan PKT membuat PM menderita. (d) PKT juga tidak menunaikan, tanpa sebab munasabah, kewajipan perkahwinannya (nafkah batin). (h)i; PKT lazim menyakiti dan melakukan aniaya.

8 Sumber Data Mahkamah Rendah Syaricah Seberang Perai Tengah.

9 No. Kes Mal: 07003-014-0124-2015. Sumber Data Mahkamah Rendah Syaricah Seberang Perai Tengah.

Pada 1.9.2008 PM terpaksa keluar dari rumah sewa mereka di Segambut Kuala Lumpur kerana PKT membuat ugutan untuk membunuh PM. PM telah membuat laporan polis dan telah ditanda sebagai Exhibit P2 dan pada 2.9.2008 PM pulang ke rumah ibu PM yang terletak di Bukit Mertajam, di mana sekarang merupakan tempat tinggal PM.

Pada tahun 2009 PKT telah datang ke Bukit Mertajam untuk mengambil anak angkat ke dua pihak, dan setelah itu PKT tidak pernah datang lagi. Sejak itu, PM tidak dapat menghubungi dan tidak mengetahui di mana PKT berada. Akibat itu, sama bagi kes ini perlu disempurnakan melalui iklan pada surat khabat (Utusan Malaysia) 2009. PM juga telah mengemukakan dua orang saksi. Anak angkat kepada pihak-pihak yang hadir boleh diterima sebagai al-Bayyīnah mengikut Seksyen 85(4) Enakmen Keterangan Mahkamah Syaricah.

Terdapat 4 unsur penting untuk dibuktikan oleh PM sebagai hujah dan seterusnya memohon untuk pensabitan:

* 1. Adanya ikatan perkahwinan antara pihak-pihak.
  2. Unsur PKT tidak diketahui tempat beradanya.
  3. Unsur PKT telah cuai dan gagal memberi nafkah.
  4. Unsur PKT tidak menunaikan nafkah batin.
  5. Unsur PKT lazim menyakiti dan membuatkan kehidupan PM menderita.

Memandangkan PM telah berjaya membuktikan bahawa PKT tidak diketahui tempat beradanya dan adanya kecuaian dari pihak PKT yang gagal memberi nafkah kepada PM melebihi tiga bulan serta PKT gagal memberi nafkah batin melebihi setahun dan PKT lazim menyakiti serta membuatkan kehidupan PM menderita. Maka, PM boleh memohon untuk melakukan fasakh.

Bagi menguatkan dakwaan dan tuntutan serta menolak tohmahan, mahkamah meminta PM untuk bersumpah, kerana sumpah adalah satu kaedah pembuktian dalam Islam dan menguatkan dakwaan. Menerusi penghakiman dalam kes ini, Yang Arif Tuan

Hakim Asrul Nizam b. Yahya telah mensabitkan pembubaran perkahwinan secara fasakh berdasarkan tuntutan PM yang termaktub dalam Seksyen 53(1).

1. *Miza binti Madan v Ahmad Suhaimi bin Osman*10

Kes ini adalah tuntutan fasakh di bawah Seksyen 53 Enakmen Undang-Undang Keluarga Islam (Pulau Pinang) 2004. Tuntutan ini di bawah peruntukan Seksyen 53(1) (b) (h)(i)(iv) dan (l) di mana Plaintif telah mendirikan rumahtangga dengan defenden di Kampung Guar Perahu, Bukit Mertajam pada tahun 1999. Hasil perkahwinan pihak-pihak telah dikurniakan 3 orang anak. Hubungan pihak-pihak mulai retak apabila defenden gagal untuk melaksanakan tanggungjawab memberi nafkah dan mempunyai sikap yang melampaui syarac antaranya:-

* 1. Bahawa defenden telah cuai atau tidak mengadakan peruntukan bagi nafkah terhadap plaintif selama tempoh melebihi 3 bulan.
  2. Bahawa defenden telah menganiaya plaintif iaitu lazim menyakiti atau menjadikan kehidupannya menderita disebabkan oleh kelakuan aniaya.
  3. Bahawa defenden telah melupuskan harta plaintif.
  4. Bahawa antara lain, pihak-pihak kini tidak lagi bersekedudukan sebagai suami isteri lazimnya.

Akibat perlakuan sedemikian, plaintif tidak lagi berhasrat untuk meneruskan perkahwinan dengan defenden kerana berlakunya Dharar Syarie yang berpanjangan terhadap plaintif. Plaintif telah membuat tuntutan fasakh pada tahun 2012. Namun begitu, plaintif telah menarik balik kes kerana defenden menafikan perbuatan tersebut. Selepas kes fasakh taclik difailkan oleh plaintif maka defenden mula membayar nafkah tetapi hanya 3 bulan sahaja. Setelah itu, defenden tidak pulang dan tidak diketahui keberadaannya, sehingga kini berlaku Dharar Syarie yang berpanjangan di mana plaintif membuat tuntutan sekali lagi.

Plaintif pada awalnya memfailkan tuntutan fasakh taclik dan melantik Tetuan Syazril Khairy Mustafa & Associates untuk mewakili beliau. Defenden hadir pada beberapa kali tarikh sebutan yang mula. Kemudian, tidak pernah hadir lagi selepasnya. Kes ini dibicarakan pada 08.08.2015 dan 17.10.2015 di mahkamah tanpa defenden. Defenden tidak hadir atau pun memfailkan sebarang pembelaan atau menggunakan khidmat guaman untuk membela diri. Pada tarikh perbicaraan dua orang saksi Syahādah dan dua orang saksi Bayyīnah plaintif diambil.

Berdasarkan semua fakta-fakta dan autoriti yang dikemukakan di atas jelas menunjukkan plaintif telah berjaya membuktikan bahawa telah wujud dharar dalam perkahwinan dan tidak ada kebajikan untuk terus hidup bersama sebagai suami isteri. Menerusi penghakiman dalam kes ini, Yang Arif Tuan Hakim Asrul Nizam b. Yahya telah mensabitkan pembubaran perkahwinan secara fasakh berdasarkan tuntutan PM yang termaktub dalam Seksyen 53(1).

1. *Rusnizar binti Saad v Mohd Sani bin Haron*11

Kes ini melibatkan tuntutan perceraian secara fasakh di bawah Seksyen 53 Enakmen Undang-Undang Keluarga Islam (Pulau Pinang) 2004. Pihak Menuntut (PM) telah berkahwin dengan Pihak Kena Tuntut (PKT) pada 22.12.2000 di Taman Inderawasih, Perai, Bukit Mertajam. Selepas berkahwin pihak-pihak telah menetap di rumah keluarga PKT di Mengkuang, Berapit, Bukit Mertajam. Pihak-pihak telah dikurniakan 3 orang cahaya mata sepanjang tempoh perkahwinan. Isu-su yang ditimbulkan dalam kes ini ialah PKT tidak memperuntukan nafkah seperti yang terkandung dalam Seksyen 53(1)(b). PKT juga telah menganiayai PM dengan menyakiti dan menjadikan kehidupan PM menderita seperti yang terkandung dalam Seksyen 53(h)(i). Isu yang seterusnya ialah PM tidak tahan dengan sikap PKT yang seringkali keluar masuk penjara kerana menagih dadah. Isu ini termasuk di dalam subseksyen (l) iaitu apa-apa alasan lain yang diiktiraf sebagai sah bagi membubarkan perkahwinan atau

bagi fasakh di bawah Hukum Syarac. Selain itu, PKT juga sering bergaul dengan kawan- kawan yang sama menagih dan mempunyai perempuan simpanan. Isu ini terkandung di bawah subseksyen (h)(ii) berkawan dengan perempuan atau lelaki jahat atau hidup berperangai keji mengikut pandangan Hukum Syarac. Justeru itu, pada 13.11.2012 PM telah keluar dari rumah penginapan kerana tidak tahan dengan sikap PKT yang masih lagi menagih dan tertekan dengan perangai buruk PKT.

Dalam membicarakan kes ini, PM telah menggunakan khidmat guaman dari Jabatan Bantuan Guaman Negeri Pulau Pinang, manakala PKT telah hadir bersama pegawai Pusat Pemulihan Akhklak. PM juga telah membawa dua orang saksi dan dua orang anak sebagai Bayyīnah. Setelah dibuat pertimbangan dengan peruntukan Enakmen Undang-Undang Keluarga Islam (Pulau Pinang) 2004 dan Hukum Syarac, Tuan Hakim MRS SPT telah mensabitkan pembubaran perkahwinan secara fasakh berdasarkan tuntutan PM yang terkandung dalam enakmen. Yang Arif Tuan Hakim juga telah meneliti segala keterangan yang dikemukakan oleh PM beserta saksi-saksinya. Antara alasan yang dikemukakan oleh PM ialah:-

* 1. PKT tidak menjalankan tanggungjawab dari segi nafkah zahir.
  2. PKT tidak mempunyai pekerjaan.
  3. PKT seorang penagih dadah.
  4. PKT selalu keluar masuk penjara.
  5. PKT sering bergaul dengan kawan-kawan yang sama menagih dadah.
  6. PKT mempunyai perempuan simpanan.

Berdasarkan penghakiman yang telah dibuat, mahkamah telah mensabitkan pembubaran perkahwinan PM dan PKT secara fasakh pada 28.04.2015.

1. *Che Fazilah binti Hasim v Ramlee bin Muhamad Irfan*12

Kes ini melibatkan tuntutan perceraian secara fasakh di bawah Seksyen 53 Enakmen Undang-Undang Keluarga Islam (Pulau Pinang) 2004. Dalam tuntutan plaintif telah menyatakan beberapa alasan-alasan untuk pensabitan perceraian secara fasakh iaitu defenden terlibat dengan penyalahgunaan dadah, penagih dadah, tidak bekerja, pencuri dan tidak memberi nafkah dengan sempurna. Defenden juga pernah ditahan di Pusat Serenti Batu Kurau, Pusat Serenti Karangan dan pernah diarah lapor diri di Bahagian Narkortik Balai Polis Seberang Perai Tengah selama 2 tahun. Semasa tempoh perkahwinan mereka telah dikurniakan 3 orang anak. Plaintif terpaksa balik ke kampung yang terletak di Permatang Rawa, Bukit Mertajam dan bekerja untuk menampung perbelanjaan kehidupan sendiri dan anak-anak. Kenyataan ini disokong oleh saksi-saksi yang menyatakan bahawa defenden seorang penagih dadah berserta tempat tahanan defenden. Defenden yang telah banyak kali keluar dan masuk penjara menunjukkan satu qarīnah yang kuat bahawa defenden tidak pernah insaf atas kesalahannya. Kebajikan anak-anak mahupun plaintif terpelihara sekiranya mereka berpisah.

Plaintif juga telah membuktikan dengan ketiadaan pembelaan daripada defenden maka semua keterangannya adalah benar dan terpakai. Plaintif juga telah melakukan sumpah al-istizhār dalam perbicaraan untuk menguatkan lagi hujahan serta keterangan yang telah diberikan dalam tuntutannya.

Dalam penghakiman kes ini, mahkamah telah mensabitkan pembubaran perkahwinan plaintif dan defenden secara fasakh mulai 11.11.2015. Perkara ini penting dalam melihat kepentingan kepada plaintif mahupun kepada masyarakat bahawa tanggungjawab sebagi suami berat dan wajib menyediakan nafkah kepada keluarganya bagi melihat generasi akan datang berada dalam keadaan baik dan harmoni. Plaintif serta anak-anak dapat memulakan kehidupan baru yang lebih baik dan selamat tanpa memikirkan keadaan defenden yang tidak bertanggungjawab.

1. *Norasmilia binti Baharum v Mohd Hisham bin Yusoff 13*

Kes ini melibatkan tuntutan perceraian secara fasakh di bawah Seksyen 53 Enakmen Undang-Undang Keluarga Islam (Pulau Pinang) 2004. Pihak-pihak telah berkahwin pada 02.12.2009 dan dikurniakan dua orang anak sepanjang tempoh perkahwinan. Isu-isu yang ditimbulkan dalam kes ini adalah defenden tidak memperuntukan nafkah seperti yang terkandung dalam Seksyen 53(1)(b). Defenden juga telah menganiayai plaintif dengan menyakiti dan menjadikan kehidupan plaintif menderita seperti yang terkandung dalam subseksyen 53(h)(i). Kejadian itu berlaku adalah disebabkan pertengkaran mengenai isu tidak memperuntukkan nafkah. Fakta kejadian tersebut ialah defenden telah memukul plaintif mengakibatkan kecederaan seperti calar, luka dan berdarah serta lebam. Defenden juga didapati terlibat dengan penyalahgunaan dadah seperti yang terkandung subseksyen 53(1)(l) iaitu apa-apa alasan lain yang diiktiraf sebagai sah bagi membubarkan perkahwinan atau bagi fasakh di bawah Hukum Syarac.

Plaintif yang diwakili peguam telah menyuarakan hujah bahawa ketidakhadiran dan tiada sebarang pembelaan daripada defenden menguatkan qarīnah yang menunjukkan bahawa plaintif benar dan relevan. Plaintif membuat tuntutan supaya mahkamah dapat mensabit dan memutuskan fasakh antara pihak-pihak. Selain mengadakan dua orang saksi, plaintif juga telah melafazkan sumpah al-Istizhār bagi menguatkan dakwaannya.

Berdasarkan penghakiman dalam kes ini, Yang Arif Tuan Hakim MRS SPT telah mensabitkan pembubaran perkahwinan secara fasakh berdasarkan alasan-alasan tuntutan plaintif. Antara alasan-alasan tuntutan plaintif adalah seperti berikut:-

* 1. Defenden sering mencederakan plaintif.
  2. Defenden seorang yang malas bekerja.
  3. Defenden merupakan seorang penagih dadah.
  4. Defenden tidak memperuntukkan nafkah terhadap plaintif dan anak-anak.

Keputusan memfasakhkan perkahwinan ini ditentukan oleh hakim disebabkan terdapat bukti-bukti yang sabit dari segi Undang-Undang Enakmen dan Hukum Syarac. Kebajikan plaintif dan anak-anak juga terpelihara. Plaintif tidak lagi dipukul oleh defenden selepas perkahwinan mereka difasakhkan. Perkara ini penting bagi memastikan plaintif tidak akan trauma dengan kejadian yang menimpanya.

Justeru, jika diteliti kes-kes yang terdapat di MRS SPT didapati bahawa pada kebiasaannya masyarakat di sini memfailkan tuntutan fasakh atas alasan masalah suami tidak mampu memberi nafkah. Mengikut Seksyen 53(1)(b), Enakmen Undang-Undang Keluarga Islam (Pulau Pinang) 200414, pihak hakim mempunyai kuasa mahkamah untuk membubarkan perkahwinan melalui perceraian fasakh sekiranya suami telah cuai atau tidak memberi nafkah selama tempoh tiga bulan. Namun begitu, pembubaran perkahwinan secara fasakh tidak akan berlaku sekiranya Pihak Menuntut tidak dapat mengemukakan saksi-saksi dalam pensabitan.

* 1. **STATISTIK KES-KES FASAKH DI MAHKAMAH RENDAH SYARICAH SEBERANG PERAI TENGAH.**

Jadual 4.3 Statistik kes-kes fasakh di Mahkmah Rendah Syaricah Seberang Perai Tengah bagi Tahun 2015.15

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Bulan | Baki kes 2014  di bawa ke  2015 | Daftar Pelarasan | Selesai | | | | | | |
| Tarik Balik | Batal / Buang Kes | Sulh / Setuju | Pindah Kes | Tolak | Lulus | Jumlah |
| Jan | 2 | 2 |  |  |  |  |  | 1 | 1 |
| Feb | 3 | 5 |  |  |  |  |  | 2 | 2 |
| Mac | 6 | 4 |  |  |  |  |  | 1 | 1 |
| Apr | 9 | 5 | 1 |  |  |  |  | 2 | 3 |
| Mei | 5 | 6 |  | 1 |  |  |  | 2 | 3 |
| Jun | 9 | 5 | 1 |  |  |  |  | 2 | 3 |
| Jul | 9 | 6 |  |  |  |  |  |  |  |
| Ogs | 12 | 7 |  | 2 |  |  |  | 2 | 4 |
| Sept | 16 | 5 |  |  |  |  |  | 2 | 2 |
| Okt | 19 | 5 |  | 1 |  |  |  | 2 | 3 |
| Nov | 23 | 6 | 1 |  |  |  |  | 4 | 5 |
| Dis | 22 | 8 | 3 |  |  |  |  | 2 | 5 |

Berdasarkan jadual 4.3 iaitu statistik kes-kes fasakh ini menunjukkan banyak kes yang tertangguh atau masih dalam prosiding untuk setiap bulan bagi tahun 2015. Kes

yang berdaftar untuk pelarasan hanya sedikit berbanding kes yang berbaki bagi setiap bulan. Pada bulan November dan Disember menunjukkan jumlah kes berbaki yang terbanyak, manakala jumlah kes berbaki yang paling kurang adalah pada bulan Januari 2015. Kes diselesaikan dalam pelbagai jenis iaitu penarikan balik kes, pembatalan atau buang kes, persetujuan dalam majlis sulh, pemindahan kes, penolakan kes dan kelulusan permohonan kes.

Jika diteliti, kes hanya diselesaikan dengan penarikan kes, pembatalan kes dan kelulusan permohonan kes. Penarikan kes paling tinggi dicatatkan pada bulan Disember 2015 manakala pembatalan kes paling tinggi dicatatkan pada bulan Ogos 2015. Berdasarkan statistik telah menunjukkan juga kelulusan permohonan kes fasakh paling tinggi pada bulan November 2015 dan paling rendah pada bulan Januari 2015 dan Mac 2015.

Sehubungan itu, berdasarkan statistik juga didapati bahawa banyak kes yang sedang dalam sebutan mahupun dalam proses perbicaraan. Statistik menunjukkan bahawa hampir setiap bulan kes-kes fasakh diselesaikan dan kebanyakkannya kes-kes diluluskan atau permohonan fasakh diterima. Jika dilihat daripada jumlah kes yang diluluskan, maka terbukti bahawa masyarakat di sini mengetahui cara untuk membubarkan perkahwinan apabila terdapat alasan-alasan dalam enakmen atau Hukum Syarac. Menerusi statistik ini juga didapati banyak kes-kes masih lagi tertangguh ataupun dalam prosiding. Hal ini disebabkan Pihak Menuntut masih belum mempunyai bukti-bukti yang kukuh boleh disabitkan dan tidak mengetahui prosedur tuntutan fasakh.

Penghakiman kes pembubaran perkahwinan secara fasakh di MRS SPT, adalah berdasarkan peruntukan yang terdapat dalam Enakmen Undang-Undang Keluarga Islam (Pulau Pinang) 2004 dan Hukum Syarac. Kebanyakan keputusan yang telah diputuskan oleh hakim melihat kepada pembuktian dalam tuntutan yang dibuat oleh Pihak Menuntut. Kes-kes fasakh yang tertangguh atau masih di dalam prosiding adalah kerana tidak mempunyai bukti dan keterangan yang cukup untuk disabitkan. Terdapat juga kes yang hanya melibatkan pihak isteri sahaja tanpa penglibatan pihak suami. Jika ketiadaan suami

dan suami juga tidak mengemukakan pembelaan maka hakim akan mempertimbangkan bahawa segala kenyataan isteri bersama saksi-saksinya adalah benar dan relevan. Hakim akan mempertimbangkan segala kenyataan yang dikatakan oleh Pihak Menuntut, Pihak Kena Tuntut dan saksi-saksi dalam pensabitan pembubaran perkahwinan secara fasakh.

**RUJUKAN**

Al-Quran dan terjemahannya

Abd. Ghani Azmi bin Hj. Idris.1994. *Hukum-Hukum Perkahwinan dan Kekeluargaan dalam Islam. Pandangan dari Pelbagai Mazhab.* t.tp. t.pt.

Abi al-Fadhli Jalāluddīn cAbdul Rahmān al-Suyūti. t.th. *Al-Ashbāhu wa an-Nazāir fi Qawācid wa Furuc fiqh al-Syāficīyyah.* Ed.ke-3. Lubnan:Dar al-Fikr.

Abi Jacfar Muhammad bin Jarīr al-Tabari. Ahmad Muhammad Shakur & Mahmud Muhammad Shakur (pnyt). *Tafsir al-Tabari:Jamic al-Bayān can Ta’wīl Ay al-Quran*. t.th. Ed.ke-2. Jil.8.Kaherah:Maktabah Ibnu Taimīyyah.

Ahmad bin Muhammad bin Hanbal. *Musnad Ahmad.* Kitab al-Mukiyīn. Bab Hadith Zaid ibnu Kacab.

Al-Imām Kamāluddīn Muhammad bin. Al-Humām al-Hanafi.1970.*Fathu al-Qadīr cala al-Hidāyah.* Jil.3, Misr:Mustafa al-Bābi.

Enakmen Pentadbiran Agama Islam (Negeri Pulau Pinang).2004

Enakmen Undang-undang Keluarga Islam (Pulau Pinang) 2004

Haji Mohd Salleh Haji Ahmad. 2010. *Perkahwinan dan Perceraian dalam Islam.* Selangor:Pustaka Haji Abdul Majid Sdn.Bhd.

Haron Din.1420H/1999.*Manusia dan Islam.*Ed.5.Selangor:Percetakan AEE Sdn. Bhd.

Haron Din.1984.*al-Farqa baina al-Zawjāyn lilqawānīn al-Syarcīyyah.* Kuala Lumpur:Percetakan Watan.

http://pahang.jksm.gov.my

http://www.sinarharian.com.my/edisi/utara/kes-cerai-orang-muda-tinggi-1.308571

Ibnu Kathīr, al-Imām al-Jalīl al-Hāfidz Abi al-Fida’ Ismāil bin Kathīr al-Qurāshi al-Dimasyqi. *Tafsir al-Quran al-cAzīm.*2002M/1423H.Jil.1.Kaherah:Dar al-Manar.

Ibnu Manzūr.1994. *Lisān al-cArāb*.Jil.3. Dar al-Fikr.

Imām Acli bin cUmar al-Daraqutni.t.th. *Sunan al-Daraqutni.* Kitab al-Nikāh.Bab al-Mahar. Jil.9. No.Hadith:3828.

Mohd Idros Mohd Ali.2014. Kes Cerai Orang Muda Tinggi. *Sinar Harian.* 17 Ogos.

Mohd Sanusi Hj. Mahmood.1980.*Undang-Undang Keluarga dalam Islam.*(Cet.2). Kota Bharu:Syarikat Dian Sdn. Bhd.

Muhammad bin Ahmad al-Qūrtubi.1969. *Bidāyah al-Mujtahid wa Nihāyah al-Muqtasid.* Jil.2. Cairo:Maktabah al-Kullīyyah al-Azharīyyah.

Muhammad bin Yazīd bin cAbdullah bin Mājah al-Qazwīni.*Sunan Ibnu Mājah.*Kitab al-Ahkam, Bab Man Banā fi haqqihi Mā Yadhuruhu bi Janihi.Jil.7. No.Hadith:2331.

Mustāfa al-Bughā,Mustāfa al-Khin (Dr.). *al-Fiqh al-Manhaji cala Madzhab al-Imām al-Syāfīce.*2006/1428H.Ed.ke-7.Jil.2. Dimasqy:Dar al-Qalam.

No.Kes Mal: 06100-014-0067-2013 / 06100-028-0534-2012. *Nor Hasni Yanti binti Ab Latif v Mohd Radzif bin Mokhzaini*. Mahkamah Tinggi Syariah Kuantan Pahang.

Norizan Mohammad (pnyt), 2004. *Sejarah Turunnya Ayat-Ayat al-Quran.*Kuala Lumpur:Victory Agencies

Nurhidayah Muhd Hashim.2006. *Perceraian Secara Fasakh, Konsep dan Amalan di Malaysia.*Shah Alam:Pusat Penerbitan Universiti. Universiti Teknologi Mara.

Salinan Tak Terkawal Manual Kualiti JKSNPP MS ISO 9001:2008. 2008. JKSNPP:Pulau Pinang

Siti Shamsiah Md Supi, YAA Datuk Abdul Walid Abu Hassan. t.th. *Tekanan Mental Dalam Fasakh: Tinjauan Terhadap Amalan dan Prosedur di Malaysia*. Institut Kefahaman Islam Malaysia, Kuala Lumpur.

Siti Zalikhah Md. Nor.1988. *Hukum Kekeluargaan di Dalam Masyarakat MajmucMenurut Pandangan Islam Pelaksanaannya diMalaysia.* Thesis Ph.D(t.tb). Bangi:UKM.

Siti Zalikhah Md.Nor.2005.*Jika Sudah Habis Jodoh.*Kuala Lumpur: Dewan Bahasa & Pustaka.

Sulaimān al-Asycas Ishak.*Sunan Abi Daud.* Kitab at-Talaq, Bab fi Karāhīyyah al-Talaq. Jil.6. No.Hadith:1863.

\_\_\_\_\_\_\_\_\_\_\_\_2016. Sumber Data Kes Mal Mahkamah Rendah Syaricah Seberang Perai Tengah.

\_\_\_\_\_\_\_\_\_\_\_\_2015. Panduan Penulisan Tesis Gaya UKM. (Cet.3). Bangi:Pusat Pengajian Siswazah UKM.

Tuan Asrul Nizam b.Yahya. 2016. *Punca Berlakunya Kes Fasakh di MRS SPT*. Temubual 1 Julai.

Ustaz Abdul Munir b.Ghazali. 2016. *Kedudukan Kes Fasakh di MRS SPT.* Temubual 1 Julai.

Zulkifli Dahalan. 2003. Krisis Rumahtangga di Kalangan Pasangan Islam:Kajian Terhadap Kes-Kes yang diLaporkan di Mahkamah Syariah Bukit Mertajam. *Esteem Academic Journal.*

1. [↑](#footnote-ref-1)